
ΤΟ ΜΟΝΟΜΕΛΕΣ ΠΡΩΤΟΔΙΚΕΙΟ ΠΕΙΡΑΙΑ
ΣΥΓΚΡΟΤΗΘΗΚΕ από τη Δικαστή Μαρία Πίννα, Πρόεδρο Πρωτοδικών, την οποία όρισε ο Πρόεδρος του Τριμελούς Συμβουλίου της Διοίκησης του Πρωτοδικείου Πειραιά, κατόπιν κλήρωσης.
ΣΥΝΕΔΡΙΑΣΕ δημόσια στο ακροατήριο του την 5η Οκτωβρίου 2026, χωρίς τη
σύμπραξη Γραμματέα, για να δικάσει την υπόθεση:
ΤΟΥ ΑΙΤΟΥΝΤΟΣ: …………. ………….. του ………….., κατοίκου …………….., οδός ……….. αριθ. …, με ΑΦΜ ………….. (ΔΟΥ ……………..), που παραστάθηκε στο Δικαστήριο μετά του πληρεξούσιου δικηγόρου, ………….. ………….. (ΑΜ/ΔΣΑ 5287) και κατέθεσε σημείωμα.
ΤΟΥ ΚΑΘ' ΟΥ Η ΑΙΤΗΣΗ: ………….. ………….. - ………….. του ………….., κατοίκου ………….., περιοχή ………….. ………….., με ΑΦΜ ………….., που παραστάθηκε στο Δικαστήριο δια της πληρεξουσίας δικηγόρου, Σοφίας Καπίρη (ΑΜ ΔΣΠ 3822) και κατέθεσε σημείωμα.
Ο αιτών ζητεί να γίνει δεκτή η από 29-7-2026 αίτησή του, που κατατέθηκε στη Γραμματεία του Δικαστηρίου τούτου με γενικό αριθμό κατάθεσης 17099/2026 και ειδικό αριθμό κατάθεσης δικογράφου 1289/2026 και προσδιορίσθηκε να συζητηθεί κατά τη δικάσιμο που προαναφέρεται.
Κατά τη συζήτηση της υπόθεσης οι πληρεξούσιοι δικηγόροι των διαδίκων ανέπτυξαν προφορικά τους ισχυρισμούς τους και ζήτησαν να γίνουν αυτοί δεκτοί.
 
ΑΦΟΥ ΜΕΛΕΤΗΣΕ ΤΗ ΔΙΚΟΓΡΑΦΙΑ 
ΣΚΕΦΤΗΚΕ ΣΥΜΦΩΝΑ ΜΕ το ΝΟΜΟ
Κατά τη διάταξη του άρθρου 682 ΚΠολΔ η λήψη των ασφαλιστικών μέτρων επιτρέπεται και διατάσσεται στην περίπτωση ύπαρξης επικείμενου κινδύνου, που απειλεί το επίδικο δικαίωμα ή την απαίτηση και προς αποτροπή αυτού ή σε περίπτωση συνδρομής επείγουσας περίπτωσης, που επιβάλλει την ταχεία και άμεση λήψη δικαστικών προφυλακτικών μέτρων, πριν ή κατά τη διάρκεια της τακτικής διαγνωστικής δίκης. Ως «επικείμενος κίνδυνος» νοείται η πιθανολόγηση ότι επίκειται προσεχής αποξένωση του οφειλέτη από την κατασχετή περιουσία του, έτσι ώστε να είναι αδύνατη η επίσπευση εναντίον του αναγκαστικής εκτέλεσης, όταν κάποτε ο δανειστής (εδώ αιτών) αποκτήσει εκτελεστό τίτλο, μετά τον τερματισμό της διαγνωστικής δίκης, ενώ, εξάλλου, «επείγουσα περίπτωση» συντρέχει όταν υπάρχει ανάγκη προσωρινής απόλαυσης του ασφαλιστέου δικαιώματος από τον φερόμενο ως δικαιούχο αυτού, γιατί με την πάροδο του χρόνου πρόκειται να επέλθει βλάβη οποιασδήποτε μορφής, είτε στην υλική φύση του αντικειμένου, είτε στο δικαιούχο (Βαθρακοκοίλης Β., Ερμ. Κ.Πολ.Δ., άρθρο 682, αριθ. 12). Δεν είναι, όμως, επείγουσα περίπτωση και όταν τα ζητούμενα ασφαλιστικά μέτρα έχουν σκοπό την κάλυψη απώτερου κινδύνου στο μέλλον ή αν αποβλέπουν στην αντιμετώπιση πιθανών δυσμενών μελλοντικών εξελίξεων. Βάσει των ανωτέρω, δε δύναται να θεωρηθεί ότι αποτελεί επικείμενο κίνδυνο ή επείγουσα περίπτωση η πιθανή μεταβολή στο μέλλον της περιουσιακής κατάστασης του οφειλέτη, διότι, απαιτώντας ο νόμος επικείμενο κίνδυνο ή επείγουσα περίπτωση, προδήλως εννοεί την ύπαρξη ασυνήθους ανάγκης έκτακτης δικαστικής προστασίας του διαδίκου, που δικαιολογείται από τη συνδρομή παρόντων πραγματικών περιστατικών κάποιου συγκεκριμένου κινδύνου ματαίωσης της απαίτησης ή επείγουσας περίπτωσης της παρούσας στιγμής. Επομένως, όταν δεν υπάρχουν ή δεν πιθανολογούνται οι προαναφερόμενες πραγματικές προϋποθέσεις, δε δικαιολογείται η λήψη των ασφαλιστικών μέτρων, τα οποία αποτελούν εξαίρεση του κανόνα, κατά τον οποίο εξαναγκαστικά μέτρα κατά της περιουσίας ή του προσώπου κάποιου διατάσσονται μόνο μετά την οριστική και τελεσίδικη διάγνωση της απαίτησης και με τις εγγυήσεις και διατυπώσεις της τακτικής διαδικασίας (ΜΠΠ 24/2022, δημοσιευμένη στην ιστοσελίδα πρωτοδικείου Πειραιώς).
Με την υπό κρίση αίτηση ο αιτών, επικαλούμενος επικείμενο κίνδυνο και επείγουσα περίπτωση, ζητεί να του επιτραπεί ως ασφαλιστικό μέτρο η συντηρητική κατάσχεση κάθε περιουσίας της καθ' ου στα χέρια αυτού ή στα χέρια τρίτων και τραπεζών και ειδικότερα του με ελληνική σημαία πλοίου με την ονομασία «………..», ….,….. κόρων ολικής χωρητικότητας, νηολογίου ……….., με αριθμό ………., πλοιοκτησίας του τελευταίου, μέχρι του ποσού των 62.150,34 ευρώ, για την εξασφάλιση απαιτήσεώς του έναντι του καθ' ου, η οποία αναλυτικά περιγράφεται σε αυτή (αίτηση). Με το παραπάνω περιεχόμενο η αίτηση αρμοδίως, καθ' ύλη και κατά τόπο, εισάγεται για να συζητηθεί, κατά τη διαδικασία των ασφαλιστικών μέτρων (άρθρα 682 επ. Κ.Πολ.Δ.), είναι επαρκώς ορισμένη και νόμιμη, ερειδόμενη στις διατάξεις των άρθρων 682 επ. και 707 επ. Κ.Πολ.Δ. και πρέπει να εξετασθεί κατωτέρω αναφορικά με την ουσιαστική βασιμότητά της. Από την εκτίμηση της ανωμοτί κατάθεσης του αιτούντος, που εξετάσθηκε στο ακροατήριο του παρόντος Δικαστηρίου και από όλα τα έγγραφα, τα οποία προσκομίζουν οι διάδικοι, πιθανολογήθηκαν τα ακόλουθα πραγματικά περιστατικά: Ο καθ' ου έχει στην κυριότητά του το με ελληνική σημαία πλοίο με την ονομασία «…………», ……,……. κόρων ολικής χωρητικότητας, νηολογίου ……….., με αριθμό ………….. Ο αιτών, κατόπιν προφορικής συμφωνίας με τον καθ' ου, προσλήφθηκε στο ανωτέρω σκάφος ως κυβερνήτης, με μισθό 2.396,18 ευρώ. Με αιτία την ανωτέρω συμφωνία, η αιτών ισχυρίζεται ότι διατηρεί σε βάρος του καθ' ου αξίωση προς καταβολή α) ποσού 31.150,34 ευρώ, για διαφυγόντες μισθούς δεκατριών (13) μηνών της χρονικής περιόδου από 3.9.2019 έως 28.9.2020, β) ποσού 1.000 ευρώ, για έξοδα τροφοδοσίας και γ) ποσού 30.000 ευρώ, ως χρηματική ικανοποίηση, λόγω ηθικής βλάβης που υπέστη, εξαιτίας της εγκατάλειψής του στον λιμένα …………….. ………… από τον καθ' ου, ήτοι συνολικού ποσού 62.150,34 ευρώ. Ωστόσο, δεν πιθανολογήθηκαν περιστατικά επικείμενου κινδύνου, ή έστω επείγουσας περίπτωσης, υπό την προεκτεθείσα στη νομική σκέψη έννοια, σχετικώς με την περιουσιακή κατάσταση του καθ' ου, γενομένου ως ουσιαστικά δεκτού του σχετικού ισχυρισμού του τελευταίου. Ειδικότερα, από κανένα στοιχείο δεν προέκυψε, έστω και κατά πιθανολόγηση, ότι υφίσταται σήμερα συγκεκριμένος έκτακτος κίνδυνος, που να δικαιολογεί την λήψη του αιτουμένου ασφαλιστικού μέτρου, όπως διαπραγμάτευση του πλοίου με τρίτους, επικείμενη κατάσχεσή του λόγω απαιτήσεων συγκεκριμένων άλλων δανειστών κλπ, ενώ για τη λήψη του αιτούμενου ασφαλιστικού μέτρου δεν αρκεί η πιθανή μεταβολή στο μέλλον της περιουσιακής κατάστασης του οφειλέτη, διότι, απαιτώντας ο νόμος επικείμενο κίνδυνο ή επείγουσα περίπτωση, προδήλως εννοεί την ύπαρξη ασυνήθους ανάγκης έκτακτης δικαστικής προστασίας του διαδίκου, που δικαιολογείται από τη συνδρομή παρόντων πραγματικών περιστατικών, που στην υπό κρίση περίπτωση δεν πιθανολογήθηκαν. Σημειώνεται, επιπλέον, ότι ο αιτών, ενώπιον του παρόντος δικαστηρίου, κατέθεσε αορίστως ότι ο καθ' ου έχει χρέη, πλην όμως επανειλημμένα ανέφερε ότι η περιουσιακή κατάσταση του τελευταίου είναι καλή και το γεγονός ότι δεν εξοφλεί την απαίτησή του, οφείλεται μόνο σε δυστροπία του. Συνακόλουθα και ανεξαρτήτως της βασιμότητας ή μη της, αναφερόμενης στην αίτηση, απαίτησης του αιτούντος, αφού δεν πιθανολογήθηκε κάποιος κίνδυνος, ούτε επείγουσα περίπτωση, πρέπει η ένδικη αίτηση ν' απορριφθεί και να συμψηφιστούν τα δικαστικά έξοδα των διαδίκων κατ' άρθρο 179 ΚΠολΔ.

ΓΙΑ ΤΟΥΣ ΛΟΓΟΥΣ ΑΥΤΟΥΣ
ΔΙΚΑΖΕΙ με παρόντες τους διαδίκους.
ΑΠΟΡΡΙΠΤΕΙ την αίτηση.
ΣΥΜΨΗΦΙΖΕΙ μεταξύ των διαδίκων τη δικαστική δαπάνη.
ΚΡΙΘΗΚΕ, αποφασίστηκε και δημοσιεύτηκε στον Πειραιά, σε έκτακτη δημόσια συνεδρίαση στο ακροατήριό του, χωρίς την παρουσία των διαδίκων και των
πληρεξούσιων δικηγόρων τους, στις 10 Νοεμβρίου 2026.

